# Partit del Creixement

El Partit del Creixement (en rus: Партия Роста) és un partit polític rus de centredreta. Creat el 2016 sobre la base del partit Causa Justa (en rus: Правое дело), les principals posicions polítiques del partit són l'economia liberal de lliure mercat, la democràcia i la protecció dels drets de la classe mitjana. El partit ha estat liderat per Boris Titov des de la seva fundació i n'és membre del Front Popular Panrús.
El Partit del Creixement es posiciona com un partit pro-empresarial a favor de les reformes del lliure mercat, la privatització i la protecció dels interessos de la classe mitjana, amb orientació occidental. El partit dona suport a "una aplicació àmplia del principi electiu", que inclou eleccions directes d'alcaldes i un retorn gradual a les eleccions de governadors regionals. La plataforma del partit demana més control al poder legislatiu sobre l'executiu, obertura i transparència al govern i llibertat d'informació. En l'economia, el partit dona suport a un model titulat "Capitalisme per a tots", que posa l'accent en el desenvolupament de la demanda interna com el principal requisit previ per a la diversificació econòmica, la modernització i el creixement de la producció nacional. El principal estímul per a l'economia no hauria de ser la mà d'obra barata, sinó els alts nivells d'ingressos.
A les eleccions de la Duma Estatal de 2016, el partit va obtenir un 1,21%, sense trencar la barrera del 5%. Posteriorment, a les eleccions presidencials de 2018 el líder del partit, Boris Titov, va obtenir un 0.76% i la sisena posició de vuit candidats. Finalment, malgrat obtenir un pitjor resultat a les noves eleccions de la Duma Estatal de 2021, amb la meitat dels vots, el 0.53%, obtenen un diputat.
Davant l'operació militar russa a Ucraïna el 2022, el partit s'ha oposat públicament, assenyalant la pèrdua d'inversió internacional.
Més recentment, al desembre de 2023 el partit va anunciar la intenció d'unificar-se amb Gent Nova, que faria efectiu al congrés conjunt del 19 d'abril de 2024, integrant-se en aquest.

## Resultats electorals
### Eleccions presidencials

| Any | Candidat | 1a volta | 1a volta | 2a volta | 2a volta | Resultat |
| Any | Candidat | Vots | % | Vots | % | Resultat |
| 2018 | Boris Titov | 556,801 | 0.76 | N/D | N/D | 2 Derrota |

### Eleccions legislatives

| Any | Líder | Resultats | Resultats | Resultats | Resultats | Pos. | Govern |
| Any | Líder | Vots | % | Escons | +/– | Pos. | Govern |
| 2016 | Boris Titov | 679,030 | 1.31 | 0 / 450 | = | 9è | Extraparlamentari |
| 2021 | Boris Titov | 291,483 | 0.64 | 1 / 450 | 1 | 13è | Oposició |

## Vegeu també

* Front Popular Panrús
* Partit Democràtic de Rússia

## Referències

* ↑ ««Правое дело» переименовалось в Партию роста» (en rus). [Consulta: 19 agost 2023].
* ↑ Developments in Russian politics. 7. ed.. Basingstoke: Palgrave Macmillan, 2010. ISBN 978-0-230-22449-0.
* ↑ ««Вы демонизируете Кремль» – ВЕДОМОСТИ», 21-10-2018. Arxivat de l'original el 2016-06-01. [Consulta: 19 agost 2023].
* 1 2 «Right Cause Searches for Right Path, Part II», 20-06-2010. Arxivat de l'original el 2010-06-20. [Consulta: 19 agost 2023].
* ↑ «Как проходили выборы в Госдуму VII созыва в 2016 году - ТАСС». [Consulta: 19 agost 2023].
* ↑ «Выборы-2018: результаты голосования и явка» (en rus), 18-03-2018. [Consulta: 19 agost 2023].
* ↑ «В Госдуму после подсчета всех бюллетеней попали депутаты от восьми партий» (en rus), 21-09-2021. [Consulta: 19 agost 2023].
* ↑ «Елена Ульянова: Пора остановиться и договориться» (en anglès). Arxivat de l'original el 2022-03-08. [Consulta: 19 agost 2023].
* ↑ «Партия роста присоединится к «Новым людям»» (en rus), 24-12-2023. [Consulta: 11 desembre 2024].
* ↑ ««Новые люди» и Партия роста объявили об объединении» (en rus), 19-04-2024. [Consulta: 11 desembre 2024].